
Betegtájékoztató: Információk a beteg számára

Amlodipin/Valsartan 1 A Pharma 5 mg/80 mg filmtabletta
Amlodipin/Valsartan 1 A Pharma 5 mg/160 mg filmtabletta
Amlodipin/Valsartan 1 A Pharma 10 mg/160 mg filmtabletta

amlodipin/valzartán

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
-	Tartsa meg a betegtájékoztatót, mert a benne szereplő információkra a későbbiekben is szüksége lehet.
-	További kérdéseivel forduljon kezelőorvosához vagy gyógyszerészéhez.
-	Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
-	Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:
1.	Milyen típusú gyógyszer az Amlodipin/Valsartan 1 A Pharma filmtabletta, és milyen betegségek esetén alkalmazható?
2.	Tudnivalók az Amlodipin/Valsartan 1 A Pharma filmtabletta szedése előtt
3.	Hogyan kell szedni az Amlodipin/Valsartan 1 A Pharma filmtablettát?
4.	Lehetséges mellékhatások
5.	Hogyan kell tárolni az Amlodipin/Valsartan 1 A Pharma filmtablettát?
6.	A csomagolás tartalma és egyéb információk


1.	Milyen típusú gyógyszer az Amlodipin/Valsartan 1 A Pharma filmtabletta, és milyen betegségek esetén alkalmazható?

Az Amlodipin/Valsartan 1 A Pharma filmtabletta két hatóanyagot tartalmaz: amlodipint és valzartánt. Mindkét hatóanyag a magas vérnyomás csökkentésére szolgál.
· Az amlodipin az úgynevezett „kalciumcsatorna-blokkolók” gyógyszercsoportba tartozik. Az amlodipin megakadályozza a kalcium bejutását az érfalba, ami meggátolja az erek összehúzódását.
· A valzartán az úgynevezett „angiotenzin II-receptor-antagonisták” gyógyszercsoportba tartozik. Az angiotenzin II a szervezetben termelődik, és érszűkítő hatású, ezáltal emeli a vérnyomást. A valzartán az angiotenzin II hatását gátolja.
Ez azt jelenti, hogy mindkét hatóanyag az erek összehúzódását gátolja. Ennek eredményeként az erek ellazulnak, és csökken a vérnyomás.

Az Amlodipin/Valsartan 1 A Pharma filmtabletta a magas vérnyomás kezelésére szolgál olyan felnőtteknél, akiknek a vérnyomását önmagában adott amlodipinnel vagy valzartánnal nem lehet megfelelően csökkenteni.


2.	Tudnivalók az Amlodipin/Valsartan 1 A Pharma filmtabletta szedése előtt

Ne szedje az Amlodipin/Valsartan 1 A Pharma filmtablettát:
· ha allergiás az amlodipinre vagy bármelyik más kalciumcsatorna-blokkolóra. Ennek tünete lehet a viszketés, a bőr kivörösödése vagy a nehézlégzés.
· ha allergiás a valzartánra vagy a gyógyszer (6. pontban felsorolt) egyéb összetevőjére. Ha úgy gondolja, hogy allergiás lehet, beszéljen kezelőorvosával, mielőtt elkezdi szedni az Amlodipin/Valsartan 1 A Pharma filmtablettát.
· ha súlyos májbetegségben vagy epebetegségben, például az epeutak elzáródása vagy gyulladása miatt kialakuló májzsugorban (biliáris cirrózisban), vagy az epe elfolyásának csökkenésével vagy megszűnésével járó betegségben (kolesztázisban) szenved;
· ha több mint 3 hónapos terhes. (A terhesség korai szakaszában is javasolt elkerülni az Amlodipin/Valsartan 1 A Pharma filmtabletta szedését, lásd a „Terhesség” című részt.)
· ha nagyon alacsony a vérnyomása (hipotónia);
· ha aortabillentyű szűkülete (aorta sztenózis) vagy kardiogén sokkja van (egy olyan betegség, amikor a szív nem képes elegendő vérrel ellátni a szervezetet);
· ha szívrohamot követően szívelégtelenségben szenved;
· ha cukorbetegségben vagy vesekárosodásban szenved, és az aliszkirénnek nevezett vérnyomáscsökkentővel kezelik.
Ha ezek bármelyike vonatkozik Önre, ne szedje az Amlodipin/Valsartan 1 A Pharma filmtablettát és beszéljen kezelőorvosával.

Figyelmeztetések és óvintézkedések
Az Amlodipin/Valsartan 1 A Pharma filmtabletta szedése előtt beszéljen kezelőorvosával:
· ha hányt vagy hasmenése volt;
· ha májbetegségben vagy vesebetegségben szenved;
· ha veseátültetésen esett át, vagy azt közölték Önnel, hogy veseartéria-szűkületben szenved;
· ha a mellékveséket érintő, „primer hiperaldoszteronizmus” nevű betegségben szenved;
· ha korábban szívelégtelensége vagy szívrohama volt. A kezdő adagot illetően gondosan kövesse kezelőorvosa utasításait. Kezelőorvosa ellenőrizheti a veseműködését is.
· ha kezelőorvosa elmondása szerint szívbillentyű szűkülete van („aorta vagy mitrális sztenózis”), vagy a szívizom kórosan megvastagodott („obstruktív hipertrófiás kardiomiopátia”);
· ha más gyógyszerek (köztük az angiotenzinkonvertálóenzim-gátlók) szedése alatt duzzanatot észlelt, különösen az arcán és a torkában. Ha ilyen tünetei vannak, hagyja abba az Amlodipin/Valsartan 1 A Pharma filmtabletta szedését, és azonnal forduljon kezelőorvosához. Soha többé nem szedhet Amlodipin/Valsartan 1 A Pharma filmtablettát.
· ha hasi fájdalmat, hányingert, hányást vagy hasmenést tapasztal az Amlodipin/Valsartan 1 A Pharma filmtabletta bevételét követően. A további kezelésről kezelőorvosa fog dönteni. Saját elgondolásból ne hagyja abba az Amlodipin/Valsartan 1 A Pharma filmtabletta szedését.
· ha a magas vérnyomás kezelésére szolgáló következő gyógyszerek bármelyikét szedi:
· ACE-gátlót (például enalaprilt, lizinoprilt, ramiprilt), különösen, ha cukorbetegség következtében kialakult vesebetegségben szenved;
· aliszkirént.

Kezelőorvosa rendszeresen ellenőrizheti vesefunkcióját, vérnyomását és az elektrolitok (például a kálium) vérszintjét.

További információkat lásd még a „Ne szedje az Amlodipin/Valsartan 1 A Pharma filmtablettát” című részben.

Ha ezek bármelyike vonatkozik Önre, közölje kezelőorvosával, mielőtt elkezdi szedni az Amlodipin/Valsartan 1 A Pharma filmtablettát.

Gyermekek és serdülők
18 évesnél fiatalabb gyermekek és serdülők számára nem ajánlott az Amlodipin/Valsartan 1 A Pharma filmtabletta szedése.

Egyéb gyógyszerek és az Amlodipin/Valsartan 1 A Pharma filmtabletta
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről. Lehet, hogy kezelőorvosának meg kell változtatnia az Ön gyógyszeradagját és/vagy egyéb óvintézkedéseket kell tennie. Bizonyos esetekben előfordulhat, hogy valamelyik gyógyszer szedését abba kell hagynia. Ez kiemelten vonatkozik az alább felsorolt gyógyszerekre:
· ACE-gátlók vagy aliszkirén (a további információkat lásd még a „Ne szedje az Amlodipin/Valsartan 1 A Pharma filmtablettát” és a „Figyelmeztetések és óvintézkedések” című részekben);
· vízhajtók (úgynevezett „diuretikumok”, melyek a vizelet mennyiségét növelő gyógyszerek);
· lítium (a depresszió bizonyos fajtáinak kezelésére szolgáló gyógyszer);
· káliummegtakarító vízhajtók, káliumpótló készítmények, káliumtartalmú sópótlók és egyéb hatóanyagok, amelyek megemelhetik a vér káliumszintjét;
· bizonyos típusú fájdalomcsillapító gyógyszerek, melyeket nem-szteroid gyulladáscsökkentő gyógyszereknek (angol rövidítéssel NSAID-ok) vagy szelektív ciklooxigenáz-2-gátlóknak (COX-2-gátlóknak) neveznek. Kezelőorvosa előírhatja a vesefunkció ellenőrzését is.
· görcsroham kezelésére szolgáló gyógyszerek (például karbamazepin, fenobarbitál, fenitoin, foszfenitoin, primidon);
· közönséges orbáncfű;
· nitroglicerin és más nitrátok vagy egyéb, értágítónak nevezett gyógyszerek;
· HIV/AIDS kezelésére szolgáló gyógyszerek (például ritonavir, indinavir, nelfinavir);
· gombás fertőzések kezelésére szolgáló gyógyszerek (például ketokonazol, itrakonazol);
· a baktériumok okozta fertőzések kezelésére alkalmazott gyógyszerek (mint például a rifampicin, eritromicin, klaritromicin, telitromicin);
· verapamil, diltiazem (szívgyógyszerek);
· szimvasztatin (egy, a magas koleszterinszint kezelésére alkalmazott gyógyszer);
· dantrolén (a testhőmérséklet szabályozás súlyos zavara esetén alkalmazott infúzió);
· takrolimusz (a szervezet immunválaszának szabályozására szolgál, hogy segítse a szervezetet befogadni az átültetett szervet);
· az átültetett szerv kilökődésének megakadályozására alkalmazott gyógyszerek (ciklosporin).

Az Amlodipin/Valsartan 1 A Pharma egyidejű bevétele étellel és itallal
Az Amlodipin/Valsartan 1 A Pharma filmtablettát szedők nem fogyaszthatnak grépfrútot és grépfrútlevet. Ennek az az oka, hogy a grépfrút és a grépfrútlé megnövelheti az amlodipin nevű hatóanyag vérszintjét, ami az Amlodipin/Valsartan 1 A Pharma filmtabletta vérnyomáscsökkentő hatásának kiszámíthatatlan növekedését okozhatja.

Terhesség és szoptatás
Terhesség
Feltétlenül közölje kezelőorvosával, ha úgy gondolja, hogy terhes (vagy teherbe eshet). Kezelőorvosa normál esetben azt tanácsolja majd Önnek, hogy hagyja abba az Amlodipin/Valsartan 1 A Pharma filmtabletta szedését a tervezett terhesség előtt, vagy amint megtudja, hogy terhes, és az Amlodipin/Valsartan 1 A Pharma filmtabletta helyett egy másik gyógyszer szedését fogja ajánlani. Az Amlodipin/Valsartan 1 A Pharma filmtabletta alkalmazása nem ajánlott a terhesség korai szakaszában (első 3 hónapban), és tilos szedni, ha több mint 3 hónapos terhes, mert súlyosan károsíthatja a magzatot, ha a gyógyszert a terhesség harmadik hónapja után szedik.

Szoptatás
Közölje kezelőorvosával, ha szoptat, vagy nemsokára szoptatni kezd. Az amlodipin kis mennyiségben kiválasztódik az anyatejbe. Szoptató anyák számára nem javasolt az Amlodipin/Valsartan 1 A Pharma filmtabletta és kezelőorvosa másik kezelést választhat, amennyiben Ön szoptatni szeretne, különösen, ha gyermeke újszülött vagy koraszülött.

Mielőtt bármilyen gyógyszert elkezd szedni, kérjen tanácsot kezelőorvosától vagy gyógyszerészétől.

A készítmény hatásai a gépjárművezetéshez és a gépek kezeléséhez szükséges képességekre
Ez a gyógyszer szédülést okozhat, ami befolyásolhatja a koncentrálóképességet. Ennek megfelelően, ha Ön nem tudja biztosan, hogy ez a gyógyszer milyen hatással lesz Önre, ne vezessen gépjárművet, ne kezeljen gépeket, és ne végezzen koncentrációt igénylő tevékenységeket.


3.	Hogyan kell szedni az Amlodipin/Valsartan 1 A Pharma filmtablettát?

A gyógyszert mindig a kezelőorvosa által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát. Ezzel biztosíthatja a legjobb hatás kialakulását és csökkentheti a mellékhatások kialakulásának kockázatát.

Az Amlodipin/Valsartan 1 A Pharma filmtabletta szokásos adagja napi 1 tabletta.
· A tablettát lehetőleg minden nap azonos időpontban kell bevenni.
· A tablettákat egy pohár vízzel kell lenyelni.
· Az Amlodipin/Valsartan 1 A Pharma filmtabletta étkezés közben, illetve étkezéstől függetlenül is bevehető. Ne vegye be az Amlodipin/Valsartan 1 A Pharma filmtablettát grépfrúttal vagy grépfrútlével.

A kezelésre adott válasz függvényében kezelőorvosa nagyobb vagy kisebb adag alkalmazását javasolhatja Önnek.

Ne vegyen be az előírtnál nagyobb adagot.

Az Amlodipin/Valsartan 1 A Pharma filmtabletta alkalmazása időseknél (legalább 65 éves korúak)
Kezelőorvosának az adag emelésekor fokozott körültekintéssel kell eljárnia.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.

Ha az előírtnál több Amlodipin/Valsartan 1 A Pharma filmtablettát vett be
Ha az előírtnál több Amlodipin/Valsartan 1 A Pharma filmtablettát vett be vagy más vette be az Ön tablettáit, haladéktalanul forduljon orvoshoz. Folyadékfelhalmozódás alakulhat ki a tüdejében (tüdőödéma), ami nehézlégzést okozhat. Ez a gyógyszer bevétele után akár 24-48 órával is jelentkezhet.

Ha elfelejtette bevenni az Amlodipin/Valsartan 1 A Pharma filmtablettát
Ha elfelejtette bevenni ezt a gyógyszert, vegye be, amint eszébe jut, majd a szokásos időben vegye be a következő adagot. Ha azonban már közel van a következő adag bevételének időpontja, ne vegye be az elfelejtett adagot. Ne vegyen be kétszeres adagot a kihagyott tabletta pótlására.

Ha idő előtt abbahagyja az Amlodipin/Valsartan 1 A Pharma filmtabletta szedését
Az Amlodipin/Valsartan 1 A Pharma filmtabletta szedésének abbahagyása súlyosbíthatja a betegségét. Ne hagyja abba a gyógyszere szedését, csak akkor, ha kezelőorvosa mondja Önnek.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Egyes mellékhatások súlyosak lehetnek, és azonnali orvosi beavatkozást igényelhetnek:
Kevés betegnél jelentkeztek ezek a súlyos mellékhatások.
Ha az alábbiak bármelyikét tapasztalja, haladéktalanul értesítse kezelőorvosát:
Ritka (1000‑ből legfeljebb 1 beteget érinthet): allergiás reakció, mely kiütéssel, viszketéssel, az arc, ajkak vagy a nyelv duzzanatával, nehézlégzéssel, alacsony vérnyomással (szédülés, kábultság) jár.
Nagyon ritka (10 000‑ből legfeljebb 1 beteget érinthet): a bélfal megduzzadása (intesztinális angioödéma), amely olyan tünetekkel jár, mint a hasi fájdalom, a hányinger, a hányás és a hasmenés.

Az Amlodipin/Valsartan 1 A Pharma filmtabletta egyéb lehetséges mellékhatásai:
Gyakori (10‑ből legfeljebb 1 beteget érinthet): influenza, orrdugulás, torokfájás és nyeléskor jelentkező kellemetlen érzés, fejfájás, a karok, a kezek, a lábak, a bokák vagy lábfejek duzzanata, fáradtság, gyengeség (aszténia), az arc és/vagy a nyak területét érintő bőrpír és melegség.
Nem gyakori (100‑ból legfeljebb 1 beteget érinthet): szédülés, hányinger és hasi fájdalom, szájszárazság, aluszékonyság, a kezek vagy a lábak bizsergése, vagy zsibbadása, forgó jellegű szédülés (vertigó), szapora szívverés, beleértve a szívdobogásérzést is, felálláskor jelentkező szédülés, köhögés, hasmenés, székrekedés, bőrkiütés, bőrpír, ízületi duzzanat, hátfájás, ízületi fájdalom.
Ritka (1000‑ből legfeljebb 1 beteget érinthet): szorongás, fülcsengés (tinnitusz), ájulás, a szokásosnál nagyobb mennyiségű vizelet ürítése vagy sürgető vizelési inger, erekció elérésének vagy fenntartásának képtelensége, elnehezült végtagok, alacsony vérnyomás olyan tünetekkel, mint a szédülés vagy a kábultság, fokozott izzadás, testszerte jelentkező bőrkiütés, viszketés, izomgörcs.
Ha ezek bármelyike súlyos formában jelentkezik, értesítse kezelőorvosát.

Az amlodipin vagy valzartán önmagában történő alkalmazásakor jelentettek olyan mellékhatásokat, melyeket a kombináció szedése alatt nem észleltek vagy nagyobb gyakorisággal észleltek, mint a kombináció szedése alatt:

Amlodipin
Ha a következő nagyon ritka, súlyos mellékhatások bármelyikét tapasztalja a gyógyszer bevétele után, azonnal forduljon orvoshoz:
· hirtelen kialakuló sípoló légzés, mellkasi fájdalom, légszomj vagy nehézlégzés;
· a szemhéj, arc vagy ajkak duzzanata;
· a nyelv és a torok duzzanata, ami jelentős nehézlégzést okoz;
· súlyos bőrreakciók, beleértve a súlyos bőrkiütést, csalánkiütést, egész testre kiterjedő bőrpírt, nagyfokú viszketést, a bőr felhólyagosodását, hámlását, duzzanatát, nyálkahártya-gyulladást (Stevens–Johnson-szindróma, toxikus epidermális nekrolízis) vagy egyéb allergiás reakciókat;
· szívroham, szívritmuszavar;
· hasnyálmirigy-gyulladás, ami rossz közérzettel társuló, erős hasi fájdalmat és hátfájdalmat okoz.

A következő mellékhatásokat jelentették. Ha bármelyik előfordul Önnél vagy egy hétnél tovább tart, keresse fel kezelőorvosát.
Gyakori (10‑ből legfeljebb 1 beteget érinthet): szédülés, aluszékonyság, szívdobogásérzés (a beteg érzi a saját szívverését); az arc kipirulása, bokaduzzanat (ödéma), hasi fájdalom, hányinger (émelygés).
Nem gyakori (100‑ból legfeljebb 1 beteget érinthet): hangulatváltozások, szorongás, depresszió, álmatlanság, remegés, az ízérzés zavara, ájulás, fájdalomérzés elvesztése; látászavarok, látáskárosodás, fülcsengés; alacsony vérnyomás, tüsszögés/orrfolyás az orrnyálkahártya gyulladása (rinitisz) miatt; emésztési zavarok, hányás, hajhullás, fokozott verejtékezés, viszketés, a bőr elszíneződése, vizeletürítési zavarok, fokozott éjszakai vizelési inger, gyakoribb vizeletürítés, az erekció fenntartásának képtelensége (impotencia), férfiaknál kellemetlen érzés az emlőkben vagy az emlők megnagyobbodása, fájdalom, rossz közérzet, izomfájdalom, izomgörcsök; testsúlynövekedés vagy testsúlycsökkenés.
[bookmark: _Hlk187437947]Ritka (1000‑ből legfeljebb 1 beteget érinthet): zavartság.
Nagyon ritka (10 000‑ből legfeljebb 1 beteget érinthet): csökkent fehérvérsejtszám, csökkent vérlemezkeszám, ami szokatlan véraláfutásokat vagy vérzékenységet okozhat, emelkedett vércukorszint (hiperglikémia); ínyduzzanat, puffadás (gasztritisz), kóros májműködés, májgyulladás (hepatitisz), a bőr sárgás elszíneződése (sárgaság), májenzimszint-emelkedés, ami befolyásolhatja néhány orvosi vizsgálat eredményét, fokozott izomfeszesség, gyakran bőrkiütéssel járó érgyulladás, fényérzékenység, együttesen jelentkező izommerevséggel, izomremegéssel és/vagy mozgászavarokkal járó elváltozások.

Valzartán
Nem ismert gyakoriságú (a gyakoriság a rendelkezésre álló adatok alapján nem állapítható meg): a vörösvértestek számának csökkenése, láz, fertőzés okozta torokfájás vagy szájfekélyek, spontán kialakuló vérzés vagy véraláfutás, magas káliumszint a vérben, rendellenes májfunkciós laboreredmények, vesekárosodás és súlyos vesekárosodás, duzzanat, főként az arcon és a torokban; izomfájdalom, kiütés, bíborvörös foltok, láz, viszketés, allergiás reakciók, a bőr felhólyagosodása (dermatitisz bullózának nevezett betegség).

Ha ezek bármelyikét tapasztalja, haladéktalanul értesítse kezelőorvosát.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell tárolni az Amlodipin/Valsartan 1 A Pharma filmtablettát?

A gyógyszer gyermekektől elzárva tartandó!

A dobozon és a buborékcsomagoláson feltüntetett lejárati idő (Felhasználható:) után ne szedje ezt a gyógyszert. A lejárati idő az adott hónap utolsó napjára vonatkozik.

PVC/PVDC//Al buborékcsomagolás
Legfeljebb 25 °C-on tárolandó.

OPA/Al/PVC//Al buborékcsomagolás
Ez a gyógyszer nem igényel különleges tárolást.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz az Amlodipin/Valsartan 1 A Pharma filmtabletta?
Amlodipin/Valsartan 1 A Pharma 5 mg/80 mg filmtabletta
· A készítmény hatóanyagai az amlodipin (amlodipin-bezilát formájában) és a valzartán. 5 mg amlodipint és 80 mg valzartánt tartalmaz filmtablettánként.
· Egyéb összetevők: mikrokristályos cellulóz, kroszpovidon (A típus), vízmentes kolloid szilícium‑dioxid, magnézium-sztearát, hipromellóz, sárga vas‑oxid (E172), titán-dioxid (E171), makrogol 3350, talkum.

Amlodipin/Valsartan 1 A Pharma 5 mg/160 mg filmtabletta
· A készítmény hatóanyagai az amlodipin (amlodipin-bezilát formájában) és a valzartán. 5 mg amlodipint és 160 mg valzartánt tartalmaz filmtablettánként.
· Egyéb összetevők: mikrokristályos cellulóz, kroszpovidon (A típus), vízmentes kolloid szilícium‑dioxid, magnézium-sztearát, hipromellóz, sárga vas‑oxid (E172), titán-dioxid (E171), makrogol 3350, talkum.

Amlodipin/Valsartan 1 A Pharma 10 mg/160 mg filmtabletta
· A készítmény hatóanyagai az amlodipin (amlodipin-bezilát formájában) és a valzartán. 10 mg amlodipint és 160 mg valzartánt tartalmaz filmtablettánként.
· Egyéb összetevők: mikrokristályos cellulóz, kroszpovidon (A típus), vízmentes kolloid szilícium‑dioxid, magnézium-sztearát, hipromellóz, sárga vas‑oxid (E172), vörös vas‑oxid (E172), titán-dioxid (E171), makrogol 3350, talkum.

Milyen az Amlodipin/Valsartan 1 A Pharma filmtabletta külleme, és mit tartalmaz a csomagolás?
Amlodipin/Valsartan 1 A Pharma 5 mg/80 mg filmtabletta
Sötétsárga vagy barnás színű, 8 mm átmérőjű, kerek filmtabletta.

Amlodipin/Valsartan 1 A Pharma 5 mg/160 mg filmtabletta
Sötétsárga vagy barnás színű, ovális filmtabletta, hosszúsága 14,2 mm, szélessége 5,7 mm.

Amlodipin/Valsartan 1 A Pharma 10 mg/160 mg filmtabletta
Világossárga, ovális filmtabletta, hosszúsága 14,2 mm, szélessége 5,7 mm.

Az Amlodipin/Valsartan 1 A Pharma filmtabletta készítmények 7, 14, 28, 30, 56, 90 vagy 98 db filmtablettát tartalmazó buborékcsomagolásban és dobozban kerülnek forgalomba.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja és a gyártó

A forgalomba hozatali engedély jogosultja:
1 A Pharma GmbH
Industriestraße 18
83607 Holzkirchen
Németország

Gyártó:
ELPEN Pharmaceutical Co Inc
Marathonos Ave. 95, 
19009 Pikermi Attiki
Görögország

Ezt a gyógyszert az Európai Gazdasági Térség tagállamaiban az alábbi neveken engedélyezték:
	Ausztria
	Amlodipin / Valsartan Sandoz GmbH - 5 mg/80 mg Filmtabletten
Amlodipin / Valsartan Sandoz GmbH - 5 mg/160 mg Filmtabletten
Amlodipin / Valsartan Sandoz GmbH - 10 mg/160 mg Filmtabletten 


	Franciaország
	AMLODIPINE/VALSARTAN GNR 10 mg/ 160 mg, comprimé pelliculé
AMLODIPINE/VALSARTAN GNR 5 mg/ 160 mg, comprimé pelliculé
AMLODIPINE/VALSARTAN GNR 5 mg/ 80 mg, comprimé pelliculé

	Magyarország
	Amlodipin/Valsartan 1 A Pharma 5 mg/80 mg filmtabletta
Amlodipin/Valsartan 1 A Pharma 5 mg/160 mg filmtabletta
Amlodipin/Valsartan 1 A Pharma 10 mg/160 mg filmtabletta

	Németország
	Amlodipin HEXAL plus Valsartan 5 mg/80 mg Filmtabletten
Amlodipin HEXAL plus Valsartan 5 mg/160 mg Filmtabletten
Amlodipin HEXAL plus Valsartan 10 mg/160 mg Filmtabletten 

	Spanyolország
	Amlodipino/valsartán Sandoz Farmacéutica 160mg+5mg comprimidos recubiertos con película EFG
Amlodipino/valsartán Sandoz Farmacéutica 160mg+10mg comprimidos recubiertos con película EFG
Amlodipino/valsartán Sandoz Farmacéutica 80mg+5mg comprimidos recubiertos con película EFG

	Szlovákia
	Amlodipín/Valsartan Sandoz GmbH 5 mg/80 mg
Amlodipín /Valsartan Sandoz GmbH 5 mg/160 mg
Amlodipín /Valsartan Sandoz GmbH 10 mg/160 mg



Amlodipin/Valsartan 1 A Pharma 5 mg/ 80 mg filmtabletta
OGYI-T-24816/01	28×	PVC/PVDC//Al buborékcsomagolásban
OGYI-T-24816/02	28×	OPA/Al/PVC//Al buborékcsomagolásban
OGYI-T-24816/03	30×	PVC/PVDC//Al buborékcsomagolásban
OGYI-T-24816/04	30×	OPA/Al/PVC//Al buborékcsomagolásban

Amlodipin/Valsartan 1 A Pharma 5 mg/160 mg filmtabletta
OGYI-T-24816/05	28×	PVC/PVDC//Al buborékcsomagolásban
OGYI-T-24816/06	28×	OPA/Al/PVC//Al buborékcsomagolásban
OGYI-T-24816/07	30×	PVC/PVDC//Al buborékcsomagolásban
OGYI-T-24816/08	30×	OPA/Al/PVC//Al buborékcsomagolásban

Amlodipin/Valsartan 1 A Pharma 10 mg/160 mg filmtabletta
OGYI-T-24816/09	28×	PVC/PVDC//Al buborékcsomagolásban
OGYI-T-24816/10	28×	OPA/Al/PVC//Al buborékcsomagolásban
OGYI-T-24816/11	30×	PVC/PVDC//Al buborékcsomagolásban
OGYI-T-24816/12	30×	OPA/Al/PVC//Al buborékcsomagolásban

